SK Úradný vestník Európskej únie CE 259/101

Zimbabwe

P6_TA(2008)0184

Uznesenie Európskeho parlamentu z 24. apríla 2008 o Zimbabwe

(2009/C 259 E/18)

Európsky parlament,

— so zreteľom na svoje uznesenia o Zimbabwe zo 16. decembra 2004 (1), 7. júla 2005 (2), 7. septembra 2006 (3) a z 26. apríla 2007 (4),

— so zreteľom na spoločnú pozíciu Rady 2008/135/SZBP z 18. februára 2008 (5) o obnovení reštriktívnych opatrení voči Zimbabwe, prijatých v rámci spoločnej pozície 2004/161/SZBP, do 20. februára 2009,

— so zreteľom na mimoriadny samit Rozvojového spoločenstva juhoafrických krajín (SADC), ktorý sa konal 12. apríla 2008 v Lusake,

— so zreteľom na článok 115 ods. 5 rokovacieho poriadku,

A. keďže 29. marca 2008 sa v Zimbabwe konali voľby do národného zhromaždenia, senátu, prezidentské voľby a voľby do orgánov miestnej samosprávy,

B. keďže zatiaľ nie sú známe výsledky prezidentských volieb a výsledky volieb do parlamentu Zimbabwe sa ešte nezverejnili v plnom rozsahu,

C. keďže 14. apríla 2008 Najvyšší súd Zimbabwe zamietol naliehavú žiadosť opozičnej skupiny Hnutie za demokratickú zmenu, aby Zimbabwianska volebná komisia vyhlásila výsledky prezidentských volieb,

D. keďže Zimbabwianska volebná komisia 12. apríla 2008 vyhlásila, že znovu sčíta hlasy v 23 volebných obvodoch pre prezidentské voľby, pretože vládna strana Zanu-PF spochybnila volebné výsledky,

E. keďže generálny tajomník OSN Ban Ki-moon pri príležitosti vyššie uvedeného samitu SADC v Lusake vyslovil žiadosť o čo najrýchlejšie zverejnenie výsledkov prezidentských volieb a upozornil, že je ohrozené samotné chápanie demokracie v Afrike,

F. keďže SADC požaduje urýchlené overenie a zverejnenie výsledkov volieb v súlade s riadnym zákonným procesom,

G. keďže zimbabwiansky režim opäť násilne zakročil proti opozícii,

1. trvá na rešpektovaní demokratických túžob obyvateľov Zimbabwe; dôrazne vyzýva všetkých ľudí, ktorí sa chcú podieľať na budúcnosti Zimbabwe, aby spolupracovali so silami usilujúcimi sa o demokratickú zmenu;

2. vyzýva zimbabwiansku volebnú komisiu, aby bezodkladne zverejnila všetky pôvodné výsledky volieb, pretože oneskorenie v súčasnosti vyvoláva nepokoj a špekulácie, ktoré škodia mieru, politickej stabilite a demokratickým vyhliadkam Zimbabwe;

3. oceňuje nesmierne úsilie mimovládnej organizácie Sieť na podporu volieb v Zimbabwe pri nasadzovaní tisícok pozorovateľov po celej krajine a uverejňovaní ich volebných odhadov;

4. dôrazne vyzýva zimbabwiansku vládu, aby plnila svoje záväzky na dodržiavanie demokratických zásad, ľudských práv a zásad právneho štátu, ktoré má ako signatár Zmluvy SADC a jej protokolov, Zakladajúceho aktu AÚ, Africkej charty ľudských práv a národov a Nového partnerstva pre rozvoj Afriky;

5. vyjadruje SADC uznanie za usporiadanie mimoriadneho samitu 12. apríla 2008 a víta komuniké vedúcich predstaviteľov samitu, v ktorom žiadajú o bezodkladné zverejnenie výsledkov prezidentských volieb;

6. víta skutočnosť, že juhoafrická vládna strana Africký národný kongres nedávno uznala, že Zimbabwe sa v súčasnosti dostalo do krízovej situácie, a verí, že to vyústi do pozitívnych krokov;

7. naliehavo vyzýva Africkú úniu, aby použila svoje dobré služby a pomohla nájsť rýchle a pozitívne riešenie zimbabwianskej krízy;

8. dôrazne odsudzuje povolebné politické násilie a porušovanie ľudských práv zamerané proti priaznivcom opozičných strán;

9. odsudzuje zatknutie takmer tucta zahraničných novinárov v minulých týždňoch a požaduje okamžité zastavenie akéhokoľvek obmedzovania slobody tlače a zhromažďovania a neobmedzený prístup zahraničných spravodajských agentúr do Zimbabwe, okrem toho vyzýva na bezodkladné prepustenie 36 občanov zatknutých počas pokojného protestu proti oneskorenému zverejneniu výsledkov;

10. vyjadruje uznanie pracovníkom v juhoafrických lodeniciach za to, že odmietli vyložiť zbrane z čínskej nákladnej lode An Yue Jiang, určené zimbabwianskym bezpečnostným silám; vyzýva krajiny SADC, aby v žiadnom zo svojich prístavov nepovolili vyložiť náklad z tejto lode;

11. vyzýva čínsku vládu, aby zastavila vývoz zbraní do Zimbabwe a nariadila okamžitý návrat lode An Yue Jiang do čínskych vôd;

12. vyzýva Radu, aby zabezpečila, že všetky členské štáty budú dôsledne uplatňovať existujúce reštriktívne opatrenia;

13. vyzýva Radu a Komisiu, aby vystupňovali prípravy balíka opatrení, ktorého súčasťou bude aj urýchlená hospodárska pomoc a ktorý sa začne uplatňovať hneď po uskutočnení demokratickej zmeny v Zimbabwe, a aby tieto opatrenia koordinovali so širším medzinárodným spoločenstvom;

14. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, vládam krajín G8, vládam a parlamentom Zimbabwe a Južnej Afriky, generálnemu tajomníkovi Britského spoločenstva národov, generálnemu tajomníkovi OSN, predsedom Komisie a Výkonnej rady Africkej únie, Panafrickému parlamentu a generálnemu tajomníkovi a vládam Rozvojového spoločenstva juhoafrických krajín.

(1) Ú. v. EÚ C 226 E, 15.9.2005, s. 358.

(2) Ú. v. EÚ C 157 E, 6.7.2006, s. 491.

(3) Ú. v. EÚ C 305 E, 14.12.2006, s. 263.

(4) Ú. v. EÚ C 74 E, 20.3.2008, s. 791.

(5) Ú. v. EÚ L 43, 19.2.2008, s. 39.